## La vicepresidenta primera i el fiscal superior avancen en un conveni pioner per a reforçar la lluita contra els sinistres laborals

*** Susana Camarero destaca que la col·laboració és clau per a reforçar la prevenció i la seguretat jurídica i millorar l’eficàcia en la investigació
* La titular d’Ocupació subratlla el compromís de la Generalitat de posar les persones en el centre de les polítiques de prevenció, tal com arreplega l’Estratègia valenciana de seguretat, salut i benestar laboral**

La vicepresidenta primera i consellera de Vivenda, Ocupació, Joventut i Igualtat, Susana Camarero, s’ha reunit amb el fiscal superior de la Comunitat Valenciana, Francisco Ortiz Navarro, per a aprofundir en la cooperació institucional destinada a previndre, investigar i perseguir amb més eficàcia els accidents laborals.

Durant la trobada, en la qual també ha participat el secretari autonòmic Antonio Galvañ, i el fiscal delegat especialista autonòmic de Seguretat i Salut en el Treball, Jaime Gil Rubio, les dos institucions han coincidit en la necessitat de reforçar els mecanismes de coordinació, intercanvi d’informació i comunicació entre l’Autoritat Laboral, la Inspecció de Treball i la Fiscalia, per a garantir respostes més ràpides i eficaces davant sinistres laborals greus, molt greus o mortals.

En este context, s’està avançant en les línies del primer conveni de col·laboració entre la Generalitat i el Ministeri Fiscal en matèria de sinistralitat laboral, l’objectiu del qual és reduir els accidents, assegurar una investigació penal i administrativa eficaç i combatre la impunitat de conductes greus relacionades amb la prevenció de riscos laborals.

El futur conveni permetrà, segons ha explicat Susana Camarero, “agilitzar la investigació dels accidents greus, molt greus o mortals, assegurar una resposta més eficaç davant possibles infraccions i establir vies estables de col·laboració entre Fiscalia, Autoritat Laboral i Inspecció de Treball”.

La vicepresidenta ha destacat que “este conveni situarà la Comunitat Valenciana entre les regions més avançades” en la lluita contra els accidents laborals i reforçarà la seguretat jurídica en la seua investigació.

La iniciativa s’emmarca en l’Estratègia valenciana de seguretat, salut i benestar laboral 2025-2029, firmada amb els agents socials en març, i reforça les línies estratègiques destinades a l’enfortiment institucional, la coordinació administrativa i la reducció d’accidents greus i mortals. Esta estratègia situa les persones en el centre de les polítiques de prevenció i representa el compromís del Consell amb la protecció del benestar laboral.

Camarero ha subratllat que el Consell manté una política de tolerància zero davant d’incompliments en matèria de prevenció de riscos laborals, i ha agraït el treball que du a terme el Ministeri Fiscal en la Comunitat Valenciana per a la defensa dels treballadors i les seues famílies.

Fecha: 10/12/2025